

N:\ARHIV\logoti\B_Izvedbe logotipa_01 Karitas\B1_Logotip Karitas_Osnovni.tif

Sporočilo za javnost, 23. 8. 2017

**Dobrodelna akcija Za srce Afrike 2017 - pomoč iz Slovenije v Afriki rešuje življenja in revnim pomaga bolj dostojno živeti**

Slovenska karitas v drugi polovici avgusta letos začenja z 12. **dobrodelno akcijo** **Za srce Afrike**. Namenjena je pomoči najrevnejšim otrokom in družinam v Afriki, ki zaradi splošne revščine, posledic podnebnih sprememb ali konfliktov nimajo osnovnih dobrin in pogojev za preživetje in dostojno življenje. Z zbranimi sredstvi podpiramo **razvojne in humanitarne projekte** **s področja oskrbe z vodo in hrano ter zdravstva in šolstva**, ki jih Karitas izvaja v sodelovanju s slovenskimi misijonarji in ob pomoči domačinov predvsem na revnem podeželju v osrednjem delu Afrike.

»***Slovenija je zame majhna država, ki ima veliko srce, hvala lepa***« so besede ruandijske sestre Teodozije, s katerimi je zaobjela vso pomoč revnim, ki je bila v zadnjih enajstih letih posredovana iz Slovenije v osrčje Afrike v okviru zbranih sredstev akcije Za srce Afrike s strani posameznikov, podjetij, SMS sporočil in ob dodatni podpori s strani Ministrstva za zunanje zadeve in Misijonskega središča. **Zgrajenih/obnovljenih in opremljenih je bilo 7 šol in vrtec, 4 zdravstveni centri in 3 porodnišnice ter 10 vodnjakov**. **S hrano je bilo rešenih mnogo življenj podhranjenih otrok**, zaradi česar je dosedanja **pomoč iz Slovenije, ki dnevno lajša življenje 250.000 ljudem v srcu Afrike**, neprecenljive vrednosti. V Afriki je še veliko ljudi, predvsem otrok, ki tudi letos potrebujejo našo pomoč.

Z zbranimi sredstvi v lanskoletni akciji Za srceAfrike smo v Safi v **Centralnoafriški republiki** omogočili nakup opreme za novozgrajeni bolnišnični sobi, sprejemnico, lekarno in sanitarije v zdravstvenem centru ter 3,3 tone hrane za pomoč 408 podhranjenih otrokom in 23 nosečnicam. V Mukunguv **Ruandi** smo v sodelovanju z misijonarko s. Vesno Hiti podprli gradnjo in opremljanje dveh sob in sanitarij za bolnike, ki so dlje v oskrbi. Ob podpori MZZ smo nadaljevali z oskrbo inzdravstveno vzgojo nosečnic in mater o higieni in pravilni prehrani otrok. V Rwisabiju **v Burundiju** smo v vrtcu zgradili in opremili večjo učilnico za izobraževanje 200 otrok, omogočili plačilo dela dveh vzgojiteljic, babice in sestre v zdravstvenem centru, kjer smo kupili tudi manjkajočo opremo. V Kiguhu v **Burundiju** smo skupaj s s. Bogdano Kavčič podprli obnovo 6 učilnic vaške šole, ki jo obiskuje 943 učencev. V Ampitafa na **Madagaskarju** smo v sodelovanju z Janezom Krmeljem podprli nakup 7,5 ton riža in 160 l olja za dnevni obrok 217 osnovnošolcev. Skupaj s Caritas **Malavi** smo ob hudi suši podprli nakup hrane in semen. V Kasungu v **Malaviju** pa smo v novi gimnaziji omogočili nakup 150 vzmetnic in vzglavnikov za internat na prošnjo p. Lojzeta Podgrajška.

*Besede p. Lojzeta Podgrajška: »V naši šoli imajo prednost mladi, ki so brez staršev in prihajajo iz najrevnejših družin. Želimo jim dati dobro znanje in vzgojo ter s tem možnost za boljšo prihodnost.«*

*Sestre v Safi, ki so lani s pomočjo iz Slovenije rešile življenje tudi močno podhranjeni triletni Horebi, so dejale: »Podhranjenost je v tej državi velik problem. Otroci umirajo vsakodnevno. Sestre vedno občutimo neizmerno veselje, kadar en otrok preživi. Hvala vsem, ki pomagate, da lahko zdravimo bolnike in rešujemo življenja.«*

S pomočjo letošnje akcije bomo v Safi v Centralnoafriški republiki ponovno preko celega leta pomagali **z nakupi hrane za** **pomoč preko 400 podhranjenih otrokom**. V Kiguhu v Burundiju,kjer so sestre začele z novim misijonom, je potreba po **popolni obnovi in opremljanju zdravstvenega centra**, ki oskrbuje 12.000 prebivalcev. Streha pušča, strop in predelne stene so uničene, primanjkuje opreme, vode in zdravstvenih delavcev. V Kiguhu sestre želijo **zgraditi tudi** **vaški vodnjak**, kjer se bo z vodo oskrbovalo 170 družin. V Nyangungu v Burundiju, kjer smo leto nazaj zgradili novo šolo z 12 učilnicami, nas ravnateljica prosi za **nakup učbenikov za učbeniški sklad šole**. V Ruzo v Burundiju, kamor so zaradi trajajoče suše in lakote pribežali mnogi iz Kirunda, bomo **z nakupi s hrano in drugimi potrebščinami** pomagali 200 preseljenim družinam. Lani je šolo obiskovalo 895 otrok. Mnogi so imeli samo zvezek. V osnovnih šolah v Ampitafa in Tolangara na Madagaskarju pa želimo podpreti **nakupu riža** za preko 300 učencev, za katere je to pogosto edini dnevni obrok.

*Misijonarka s. Bogdana Kavčič, ki deluje v Kiguhu v Burundiju, je o razmerah povedala: »Mama je proti večeru prinesla svojega otročka z visoko vročino v zdravstveni center v Kiguhu. Tam ni našla nobenega zdravstvenega delavca, ker jih primanjkuje. Zaman je čakala in otrok ji je umrl v naročju. Če otroci ne dobijo pravočasne pomoči, lahko hitro umrejo zaradi velike vročine, malarije in njenih posledic. Vse nas sestre ob tem zelo boli srce, zato bi želele v tem kraju, kjer imamo nov misijon, prevzeti skrb za zdravstveni center. Prosimo za pomoč.«*

Darovalci svoj dar Za srce Afrike 1 EUR ali 5 EUR lahko prispevajo s SMS sporočilom AFRIKA ali AFRIKA5 na 1919 ali na Slovensko karitas, Kristanova ulica 1, 1000 LJ, TRR: SI56 02140-0015556761, sklic: SI 00 2127 namen: Za srce Afrike. Zgibanka s položnico bo na voljo tudi v septembrski številki revije Ognjišče. Več na <http://www.karitas.si/akcije/za-srce-afrike/>. **»HVALA Slovenija!«**

V sklopu akcije Za srce Afrike letos nadaljujemo s programom **Z delom do dostojnega življenja,** preko katerega s pomočjo **514 mesečnih slovenskih darovalcev že omogočamo plačilo za redno in občasno** **delo staršem iz 300 revnih družin v Afriki** (Ruandi, Burundiju, Centralni Afriki in na Madagaskarju) ter **14 v Albaniji** in **9 na Šrilanki**. Revna družina na afriškem podeželju potrebuje dodatnih24 EUR, v mestu 48 EUR, v Albaniji 50 EUR in na Šrilanki 30 EUR na mesec, da dostojno preživi, **ima dovolj hrane, dostop do zdravil in šolskih potrebščin za otroke**. Po sedmih letih izvedbe akcije so se mnoge družine že postavile na lastne noge, namesto njih so misijonarji vključili druge revne družine.

*Ena od pozitivnih zgodb je povedala Claudina iz Mukunga: »Imava 5 otrok. Mož dela pri sestrah na misijonu že dve leti. S plačilom, ki ga zasluži za delo, lahko plačamo šolnino, zdravstveno zavarovanje in kupimo hrano. Kupili smo tudi kozo in obnovili hišo, streho. Življenje se nam je spremenilo.«*

Z majhno dnevno odpovedjo, kot je **1 EUR na dan**, lahko posamezniku na drugem kontinentu omogočimo redno delo in njegovi družini spremenimo življenje. Letos bomo na ta način **podprli nove revne družine** v Burundiju, Eritreji, Albaniji in na Šrilanki. Zbiramo tudi mesečni dar za plačilo dela zdravstvenih delavcev in učiteljev na misijonih v Afriki. Lani smo podprli delo zdravnika in 2 učiteljic. **Vabimo nove mesečne darovalce**, kar lahko storijo preko trajnika ali položnic. Podrobnosti v prilogi in na [tej strani](http://www.karitas.si/akcije/z-delom-do-dostojnega-zivljenja/).

Hvala za objavo in lep pozdrav. Imre Jerebic

generalni tajnik Slovenske karitas

Kontakt: [Jana.Lampe@karitas.si](mailto:Jana.Lampe@karitas.si), 031/344 481